Je Guiot, fil çay en arrier mons. Estene, signour de Navilley, fais savoir à touz ces qui verront et orront ces presentes lettres que, cum Girars [et] Bertranz, diz Cornuz, soient mi chasel et mi feal, et il tienent de moi en fié et en chasement les mès Magret et les appendisses, le mès Bolier et les appendisses, et le puil de Monporre, qui siet dessus Pantaisses, et les appendises doudit puil, je lesdiz fié et les choses dessusdites ay mis et obligié en la main le noble baron mons. Jeham de Chalon, signour d’Arlay, par la main mons. Guillame d’Arbois, chevalier, son bailli, aquel j’ay promis, par mon soirement, doné sus saint evangile, que, tantost con lidiz messire Jehans sara venus en cest païs, que je les choses dessusdites prendray de lui en fié et en chasement, ou ferai prendre de l’um de mes freres. En tesmoignage de laquel chose, j’ai mis mon seel de quoi je use en ces lettres; et pour estre plus ferme, j’ay fait metre après mon seal le seal mons. Renaut, à ce tans prevoire et signour de Clerevans. Ce fust fait et donné en l’an Nostre Signour qui corroit per mil CC octante et II, le vanredi après saint Valantin.